Oblast v Kostanjevici je prevzel Prforcenhaus

Letos precej manj pustnih skupin kot običajno
Tudi v Dolenjskih Benetkah je na pustno nedeljo v imenu šelme oblast prevzela vlada Prforcenhausa. Na tradicionalni povorki je bilo rekordno število obiskovalcev in precej manj pustnih skupin kot v preteklih letih.

V Kostanjevici na Krki se v času šelmarije krajani pozdravljajo z »Vesele praznike«, saj je to za mnoge res pravi praznik. Lani so namreč obeležili 160 let, odkar v tem najmanjšem slovenskem mestu in edinem na otoku pripravljajo šelmarijo. Gre seveda za pustni običaj, ki je nekakšna mešanica poganskega in meščanskega izvora. 
V času šelmarije oblast prevzame pustna vlada Prforcenhaus. Ta ima svojega očeta, ki nosi šelmo, kanonika, guvernerja banke, sodnika, pisarja ter predsednika, imajo pa tudi svojo pleh muzko in purger gardo. 
Šelmarija bo v Kostanjevici trajala vse do pepelnične srede, njen vrhunec pa je zagotovo ponedeljkov občni zbor Prforcenhausa, na katerem tako kot veleva tradicija, na najbolj demokratičen način - s prisilo s pomočjo purgerjev izvolijo novega predsednika pustne vlade. Predsedniku mandat traja le do naslednjega pusta, saj se sicer lahko prehitro pokvari. 
Na pustni torek kostanjeviški pustni veseljaki opravijo oranje in sejanje ter gonjenje medveda, na pepelnično sredo pa kurenta, ki ga najprej nosijo po ulicah in vseh gostilnah, zažgejo in vržejo v reko Krko, obred pa zaključijo z veselo sedmino.

